google/wiki40b huggingface dataset:
Robin

Kjente personer med navnet

Personene i listene er ordnet kronologisk etter fødselsår.
Ogmoderidius

Levevis

Larvene lever inne i død ved, gjerne små kvister av løvtrær. De kan også finnes inne i store urter, for eksempel arter av vortemelk-slekten. Disse artene er ikke spesialiserte og en art kan ofte utnytte flere ulike vertsplanter.

Utbredelse

Artene lever i Afrika.
Tullinløkka

Tullinløkka er plassen som ligger mellom Kristian IVs gate (på andre siden ligger Universitetshagen) og Kristian Augusts gate i Oslo.

Histiorie

Tullinløkka var opprinnelig den nordligste delen av eiendommen Ruseløkka (en del av bymarken i Christiania) og har navn etter kjøpmannen og hoffintendanten Claus Tullin (1764–1830) som var siste privatperson som eide den.
Staten overtok eiendommen i 1837, og den ble mye brukt som idrettsplass for barn og ungdom. I årene 1877 til 1881 ble bygningene til Norges geografiske oppmåling (som nå er Statens kunstakademi) og Skulpturmuseet, kjent som Nasjonalgalleriet – i dag Nasjonalmuseet – oppført på hver sin side av plassen. I 1883 fungerte Tullinløkka som utstillingsområde for Den Norske Industri- og Kunstutstilling. I 1890-årene var Tullinløkka samlingssted for flere store politiske demonstrasjoner. Historisk museum ble oppført i 1898–1903.
Det er avholdt tre arkitektkonkurranser om utvikling av det gjenværende arealet mellom Historisk museum og Nasjonalgalleriet, som gjennom nesten hele 1900-tallet ble brukt som parkeringsplass. Nasjonalmuseet bygde en kunsthall der i 2005, og de benyttet også plassen til «Kyss Frosken»-utstillingen samme år. I 2011 ble det anlagt park på hele plassen, med fire grusganger som ledet til et område som var tilrettelagt for midlertidige aktiviteter som marked og utstillinger.
Plassens fremtid er igjen uviss, etter at planene om Nasjonalmuseets nybygg på Tullinløkka er skrinlagt til fordel for Vestbanetomten.
Martin Linnes

Molde FK

I august 2011 signerte Linnes for Molde, og ble Molde-spiller fra og med 2012, etter at kontrakten med Kongsvinger gikk ut etter sesongslutt. Molde forsøkte å kjøpe ut spilleren allerede i august, men uten å lykkes. Linnes ble dermed bosman-spiller, og gikk gratis til Molde.
Onsdag 29. oktober 2014 signerte Linnes en forlengelse av kontrakten med Molde FK ut 2017-sesongen. Han forteller at han er fornøyd med oppholdet til nå i Molde, men håper på et utenlandsopphold. Det riktige tilbudet har ikke kommet ennå og han ser frem til å utvikle seg videre i Molde, sier han i intervjuet etter å ha signert kontraktforlengelsen med Molde.

Galatasaray

Den 13. januar 2016 meldte Linnes overgang til den tyrkiske klubben Galatasaray SK.

Landslaget

Martin Linnes debuterte på det norske herrelandslaget i Herning mot Danmark i en treningskamp den 15. november 2013. 
5. oktober 2017 scoret han sitt første landslangsmål for Norge mot San Marino.
UUCP

Unix-to-Unix Copy (UUCP) er en gruppe dataprogrammer og kommunikasjonsprotokoller som tillater utførelsen av kommandoer på andre datamaskiner og å overføre datafiler, e-post og Usenetgrupper mellom datamaskiner.
Kommandoen uucp er blant dataprogrammene; det sørger for et brukergrensesnitt for å be om filkopiering. Programvaren inkluderer også uux (brukergrensesnitt for kommandoutførelse på avstand), uucico (kommunikasjonsprogram som utfører filoverføringen), uustat (rapporterer statistikk om nylig aktivitet), uuxqt (utføring av kommandoer på avstand) og uuname (rapporterer om UUCP-navn på det lokale systemet). Noen utgaver av systemet inkluderer uuencode/uudecode som konverterer 8-biter binærfiler til 7-biter tekstformater og omvendt.
UUCP ble opprinnelig utviklet for Unix på 1970- og 1980-tallet, og er idag nært assosiert med Unix-lignende operativsystemer. Implementasjoner finnes også for MS-DOS, OS/2, VAX/VMS, AmigaOS, klassisk MacOS og CP/M.
Rolf Kirkvaag

Liv og karriere

Rolf Kirkvaag ble født i Oslo, men vokste opp i Drammen. Etter frigjøringen var Kirkvaag journalist i Verdens Gang.
Han arbeidet i NRK i periodene 1946–1959 og 1969–1990, fram til 1953 særlig med sport, siden i underholdningsavdelingen. Kirkvaag var også en ildsjel for ishockeysporten. Han var president i Norges Ishockeyforbund i årene 1964–1966, og visepresident 1962–1964.
Rolf Kirkvaag var den mest populære personligheten i NRKs pionértid. Med sin karakteristiske munnrappe, gentlemansaktige stil ble han svært populær. Hans uhøytidelige radioshow på 1950-tallet samlet radiopublikummet og befolkningen på en enestående måte. Gatene var nærmest folketomme når Kirkvaag var på luften. Han refererte også fra mange store idrettsarrangementer, ledet flere direktesendinger fra NRKs «Store Studio» og siden spørreprogrammene «20 spørsmål» og «Det spørs». «Kom nærmere da, De» ble et kjent uttrykk.
Etter at han i 1956 overlevde Hummelfjeld-ulykken og reddet liv etter flystyrten, ble han folkehelt. I 1958 valgte Kirkvaag å slutte i NRK etter å ha fått et tilbud om en mer lønnsom stilling som direktør i det såkalte Dypfrysingskontoret. Dette var et kontor som ble opprettet av selskapene Frionor, Findus, Strømmen Værksted (Isol) og Aanonsen. I Dypfrysingskontoret skulle Kirkvaag jobbe for økt forbruk av frossenmat. I denne jobben fikk han også leve ut showmannen i seg på møter som kontoret arrangerte for butikkeiere og husmødre. I løpet av 1960 holdt han for eksempel møter for mer enn 22 000 husmødre der dypfrysingens fortreffelighet var i fokus. I den første tiden som direktør ble Kirkvaag boikottet av NRK, de fryktet at han ville utnytte kringkastingen i reklameøyemed. Etter hvert vendte han likevel med jevne mellomrom tilbake i radio- og tv-show, blant annet gjestet han Sverige med stor suksess. Fra 1969 og til 1990 jobbet han igjen i NRK og lagde blant annet programmer som Sjonkel Rolf sammen med Birgit Strøm og hennes populære dokkefigur Titten Tei. Han var dessuten leder i radioens underholdningsavdeling fra 1972 til 1985. Etter at han sluttet i NRK kommenterte han en periode kamper fra Ishockey-VM på TV3 sammen med sin sønn, Rolf Kirkvaag jr.
Rolf Kirkvaag var far til komikeren Trond Kirkvaag og ishockeyspilleren Rolf Kirkvaag jr. Han ble gift med Sonja (pikenavn Weber) i 1945.

Trond Kirkvaags bok om faren

Sensommeren 2007 utgav Rolf Kirkvaags sønn, Trond Kirkvaag, boka Kom ikke nærmere. Jeg og far. I boka blir leserne kjent med en ukjent og mørkere side av faren, blant annet at han kunne være voldelig. I boka skriver Trond Kirkvaag om episoder hvor faren ble så sint at sønnen følte at han ikke kjente igjen sin egen far. Rolf Kirkvaags yngre bror, Tor, rykket like etter ut i pressen og sa at Trond med dette svertet familienavnet. Saken fikk stor mediedekning i 2007, og forlaget fremskyndet utgivelsen noen måneder for å møte oppmerksomheten. Trond Kirkvaag selv døde av kreft kort tid etter at boka var gitt ut.
Snobs

Snobs er en australsk dramaserie for barn som gikk på Nine Network i 2003. Serien følger to venner: Abby (spilt av Indiana Evans), en jente fra rik middelklasse familie og Marian, en gutt omreisende gruppe. Handlingen er lokalisert til Eden Beach, en by i Sydneys nordre strandområder.
I Fought the Law

Versjonen av Bobby Fuller Four

Akkurat da sangen ble en topp ti hit, ble Bobby Fuller funnet død i en bil ved hjemmet sitt i Los Angeles. Politiet betraktet det som et tilsynelatende selvmord, «men bortimot alle som kjente han var uenig» og mente han ble myrdet.

Sangen ble senere rangert som nr 175 da Rolling Stone kåret «Tidenes 500 beste sanger».

Versjonen av Dead Kennedys

Dead Kennedys omskrev sangen litt i sin innspilning i 1987 som en kommentar til Dan Whites drap i 1978 på San Franciscos ordfører George Moscone og City Supervisor Harvey Milk. Whites advokat fikk retten til å dømme White til uaktsomt drap i stedet for forsettelig med henvisning til at White skal ha lidd av depresjon da drapet ble begått og dermed ikke i stand til å ha hatt forsett. En endring av kostholdet fra sunnere mat til en stor andel søte kaker av varemerket Twinkie skal ha vært et symptom på lidelsen, da deprimerte ofte endrer kostholdet så det består mer av søtsaker. Metoden har gitt opphav til uttrykket «Twinkie-forsvar». Sangen, sunget fra Whites perspektiv, erstattet linjen «I fought the law and the law won» med «I fought the law and I won», og på slutten til «I am the law, so I won». Tekstlinjen «Twinkies are the best friend I ever had» inngår også i Dead Kennedys' versjon.
Russkij mir-stiftelsen

Russkij mir-stiftelsen (russisk: Фонд «Русский мир») er en russisk «soft power» initiativ lansert ved dekret av Vladimir Putin i 2007, som en statsfinansiert organisasjon med det formål å fremme russisk språk og forme den russiske verden [= russkij mir] som et globalt prosjekt», og samarbeide med den russisk-ortodokse kirke i å fremme verdier som utfordrer vestlig kulturell tradisjon.
Thorhild Widvey

Familiebakgrunn og yrkesliv

Thorhild Widvey er datter av maskinsjef Aksel Widvey og Tordis Marie Vikshåland, og vokste opp på Karmøy. Widvey har examen artium fra 1975, studier fra Idrætshøjskolen i Århus fra 1975/1976 og en rekke kurs fra Handelshøyskolen BI.  
Widvey var idrettsleder ved en institusjon for psykisk utviklingshemmede (HVPU) i årene 1976–1982 og 1986, prosjektleder i Karmøy kommune 1983–1985 samt markedskonsulent for Rica-hotellene i Haugesund 1987–1989. Hun var nestformann i Norges reiselivsråd i 1990. Widvey har også hatt verv innenfor Norges Handicapidrettsforbund, hvor hun var viseformann 1985–1987.
Thorhild Widvey er styreleder i Statkraft fra 2016. Hun er fra 2009 leder i Sjømannskirkens hovedstyre. Hun har tidligere vært nestleder i styrene i Tromsø 2018 og International Research Institute of Stavanger. Hun har vært styremedlem i Nordic Mining ASA, Nordic Rutile AS, Gresvig ASA, Deep Ocean ASA, Aker Drilling ASA, Bjørge ASA, Cambi AS, Sysco AS, Falck AS, Align AS, Akva Group ASA, Reservoir Exploration ASA, NBT AS, Hitec Vision AS, ENI Norway AS, Offshore Northern Seas AS, Stream AS, Aker Philadelphia Shipyard ASA, Haugaland Kraft, Ipark Rogaland og Oslo Havn KF. Hun har vært styreleder i Stiftelsen Rogaland Kunnskapspark, ITS Impact Technology Service AS, Morpol ASA og Pharmaq AS.

Politisk arbeid

Thorhild Widvey var medlem av Karmøy kommunestyre 1980–1989, medlem av formannskapet 1984–1989, gruppeleder 1987–1989, samt medlem av Rogaland fylkesting og fylkesutvalg 1988–1989.
Fra 1989 var Widvey innvalgt på Stortinget fra Rogaland i to perioder, etter å ha vært 3. vararepresentant 1985–1989. Widvey samarbeidet tett med både Erna Solberg og Kristin Clemet, som kom inn i rikspolitikken noe samtidig. Widvey var først medlem av Stortingets sosialkomité 1989–1993, og deretter Stortingets samferdselskomité 1993–1997. Fra 1992 var Widvey også nestleder i Europabevegelsen i Norge. I 1997 tok hun ikke gjenvalg til Stortinget, og bodde i London frem til 2002.
Den 18. juni 2002 ble Thorhild Widvey statssekretær i Fiskeridepartementet. Den 31. januar 2003 gikk hun over til tilsvarende stilling i Utenriksdepartementet, hvor hun ble værende frem til hun ble statsråd i Olje- og energidepartementet den 18. juni 2004. Hun gikk av sammen med resten av regjeringen den 17. oktober 2005. I 2006 ble hun valgt inn i Høyres sentralstyre.
Charlotte Stewart

Karriere

Charlotte TV-debuterte i 1960 via to gjesteroller i dramaserien Letter to Loretta og filmdebuterte året etter med hovedrollen den relativt ukjente dramafilmen V.D. Hun har hatt gjesteopptredener i en rekke kjente tv-serier, som blant annet 12 O'Clock High (1965), Hawaii Five-O (1968), Bonanza (1969 & 71), Cannon (1973), Kruttrøyk (1968–74), Highway to Heaven (1985), Matlock (1986), Coach (1989–92), Beverly Hills, 90210 (1995) og Cold Case (2005). En kan også nevne hennes rolle i sciencefiction- og monsterkomedien Marksommer fra 1990.
Stewart var i 2008 aktuell i dramafilmen The Inner Circle.
Runemo

Runemo er et tettsted i Ovanåker kommune i Gävleborgs län i landskapet Hälsingland i Sverige. I 2010 hadde tettstedet 263 innbyggere.
Realskole

Realskole var en høyere allmennskole i det tidligere skolesystemet i Norge, en tre-årig utdannelse mellom folkeskole og gymnas. Realskole ble innført som betegnelse i 1935 på trinnet som tidligere hadde navnet middelskole. Realskolens to første år hadde sammenfallende pensum med det 5-årige gymnasets to første år. 
Realskolen ble avviklet rundt 1970 etter at grunnskolen, på den tiden kalt folkeskolen, ble utvidet til ni år med et ungdomstrinn fra 7. til 9. skoleår. Det er litt uklart om den niårige skolen fullt ut kompenserte for realskolen som samlet ga ti års skolegang, mens grunnskolen etter skolereformen i 1969 var niårig. I tillegg ble undervisningsomfanget redusert fra seks til fem dagers skoleuke.
Den niårige skolen ble innført gradvis fra 1965 til 1969. Før det var grunnskolen sjuårig (noen steder med et frivillig åttende framhaldsskoleår). Den kunne suppleres med tre år på realskole som samlet ga ti års skolegang. På realskolen var det muntlig og skriftlig eksamen i 20 fag fordelt over de to årene. De som ville gå videre på gymnas, kunne velge om de ville gå siste realskoleår, som i seg selv var mer yrkesrettet mot handel- og kontorfag, eller gå direkte til første gymnasklasse fra andre realskoleklasse og dermed spare inn et år.
Den praktiske skoleordningen var ikke fullstendig lik alle steder, og det skjedde også endringer over tid.
Eksamensresultatene fra realskolen var grunnlag for opptak på gymnas, handelsskole og skoler med tilsvarende kvalifikasjonskrav. Undervisningen i realskolen foregikk seks dager i uka som i grunnskolen, i denne perioden med 35 skoletimer per uke og systematisk hjemmearbeid (lekser) i nesten alle fag. Ved eksamen var det differensiert vekt på fagene, slik at en god karakter i norsk stil (som eksempel) ga større utslag på poengsummen i vitnemålet enn en god karakter i fysikk. Fagene hadde vekttall 1 eller 2.
Noen steder i landet var realskolens avgangselever russ som kaltes grønnruss. Disse brukte russeuniform og hadde da markeringer i form av grønne dekorasjoner på klærne og grønn russelue.
Enkelte steder i landet var det privatskoler som drev som realskole. Disse skolene hadde ikke selvstendig eksamensrett, slik at elevene måtte avlegge eksamen som privatister i alle fag, mens elevene ved de ordinære skolene kunne slippe med en eller to muntlige eksamener og få standpunktkarakter som tellende i de øvrige. Det ble da gitt eksamensbevis fra skolen og i tillegg realskoleeksamen fra en offentlig eksamensmyndighet.
Både offentlige realskoler og gymnas kunne forøvrig ha et annet navn, som allmennskole, gjerne ut fra lokal tradisjon som f. eks. Strinda kommunale høgre allmennskole.
Parafere

Parafere er å medunderskrive et dokument eller avtale som allerede er underskrevet. Uttrykket parafere blir imidlertid ofte brukt som betegnelse på at begge (eller alle) parter i en avtale setter sine initialer på alle avtalens sider, med unntak for signatursiden som allerede er undertegnet. Vi har ikke noe uttrykk eller begrep på norsk for dette og dermed har man begynt å bruke uttrykket parafere. Denne skikken med å sette initialer på alle avtalens sider antas å komme fra anglo-amerikansk rett og det er tvilsomt om det har noen betydning etter norsk avtalerett om dette er gjort eller ikke.
Dumpet av Sarah Marshall

Handling

Dumpet av Sarah Marshall handler om Peter, en snill guttete mann, som lever av å produsere lyder for ulike fjernsynsserier, mens han arbeider mot sitt mål, som er å lage en musikal om Dracula.
Hans kjæresten de siste fem åra, Sarah Marshall, som er en skuespiller som nå er en av de mest populære kjendisene, forteller han plutselig en dag at hun ikke vil være sammen med han lenger.
Paal-André Grinderud

Oppvekst og karriere

Grinderud vokste opp i Mjøndalen i Nedre Eiker kommune sammen med to søsken. Da Grinderud var 10 år, døde hans far Walther av hjertesykdom. Moren Wanda hadde et alkoholproblem som eskalerte i den bunnløse sorgen over ektemannens død. I seks år, fra Grinderud var 10 til han ble 16, tok han seg av sin mor, og da søsknene flyttet ut stod han alene igjen med dette store ansvaret. Grinderud gjorde alt han kunne for å skjule at noe var galt, og for andre virket det ikke som han hadde det så ille. Wanda døde i 1978. Grinderud har skrevet bøkene Alene – nå igjen (1992), En mor ved navn Wanda (2011) og Jeg hadde også en far (2016) om sin egen barndom.
I kjølvannet av hans debutbok Alene – nå igjen og den store oppmerksomheten som fulgte, startet han Wanda-senteret. Dette var et senter i Drammen for barn av rusgiftbrukere som ble drevet av frivillige. Etter at senteret ble nedlagt i 1999, ble nytt senter opprettet i Bodø året etter. Dette senteret la ned sin drift i 2009. Det ble opprettet en stiftelse i Øvre Eiker kalt PAG-stiftelsen.
I 2014 sto han alene foran Stortinget i tre uker og demonstrerte mot regjeringens forslag om å utvide Vinmonopolets åpningstider også julaften. Grinderud ville ha julaften som symboldag for alle barn som sliter med alkoholiserte foreldre. Han fikk til slutt gjennomslag i Stortinget, og Vinmonopolet holdes fortsatt stengt julaften.
Grinderud mottok Rettferdighetsprisen 2015 «for en fantastisk innsats for andre «løvetannbarn» - barn og unge om klarer seg gjennom oppveksten på tross av nesten umulige oppvekstforhold med for eksempel rus, vold, og/eller omsorgssvikt».
Den 18. februar 2016 hadde forestillingen Frodig Barndom sin premiere i Feiring Kirke. Dette er en barneforestilling for voksne av og med Paal André Grinderud og musiker Evald Fredholm, som handler om de gode minnene fra Grinderuds barndom.
Grinderuds seneste utgivelse er boka Jeg hadde også en far, som lanseres 9. mars 2016. I denne boken fokuserer han på de gode minnene fra barndommen, i sitt siste år sammen med faren Walther, fra han var 9 til han ble 10 år gammel. Bokens overliggende tema er takknemlighet, som har blitt et viktig tema for Grinderud. Statsminister Erna Solberg har skrevet forordet i boken.
Krystallkutling

Om arten

Krystallkutling er utbredt i nordøstlige deler av Atlanterhavet. Fra Gibraltar og nordover til Lofoten i Norge. Finnes både på vest- og øst-siden av De britiske øyer, i Irskesjøen, rundt Færøyene og hele Nordsjøen, Skagerrak og Kattegat. I det vestlige og nordøstlige Middelhavet.

Beskrivelse

Krystallkutlingen er helt gjennomsiktig utenom øynene og noen få prikker på underkjeven og ved finnene. Første ryggfinne har to piggstråler, mens andre ryggfinne har en piggstråle og 18-20 bløtstråler. Gattfinnen har en piggstråle og 20-21 bløtstråler. Hunnfisken mangler bukfinner og den første ryggfinnen er mye mindre enn hos hannfisken. Krystallkutlingen er tydelig underbitt og hannen får to store «hoggtenner» i underkjeven i gytetiden. Hannfisken blir omtrent 5 cm, mens hunnfisken blir 4 cm.

Habitat

Krystallkutlingen lever i vannmassene et stykke fra land. Typisk finner man den mellom 20 og 80 m, men kan finnes fra fjæra og helt ned til 400 m.

Atferd

Krystallkutlingen lever pelagisk i stimer. Hannfisken lever som bunnfisk i gytetiden. Føden består av dyreplankton. Gytingen foregår om sommeren og hunnen legger opptil 3000 egg i tomme børstemarkrør. Hannen passer på eggene til de klekkes. Hunnen dør etter gyting, mens hannen dør etter klekking, omtrent 1 år gammel.

Fiske

Det foregår ikke noe fiske etter arten og den har ingen økonomisk betydning.
Sør-Helgeland prosti

Sør-Helgeland prosti er et prosti i Sør-Hålogaland bispedømme. Prostiet har sitt sete i Brønnøysund. Prost er Sigridur Gudmarsdottir.
Mensendieckskolen i Oslo. Høgskole i fysioterapi

Mensendieckskolen i Oslo. Høgskole i fysioterapi var en høgskole for mensendieckbasert fysioterapeututdanning. Det ble etablert i Oslo i 1927 under navnet Norsk Mensendieckskole A/S. Fra 1974 utdannet Mensendieckskolen fysioterapeuter. Utdanningen heter i dag bachelor i fysioterapi, studieretning mensendieck.
Skolen ble overtatt av staten i 1979, og fikk da navnet Statens Mensendieckskole, Oslo. Skolen ble høgskole og fikk navnet Mensendieckskolen i Oslo. Høgskole i fysioterapi i 1984. I 1992 ble skolen fusjonert inn i Bislet høgskolesenter, og i 1994 inn i Høgskolen i Oslo.
Undervisningen er basert på metodikk utviklet av Bess Mensendieck (1864–1957).
Fjellheisen

Sesong

I løpet av de siste årene har Fjellheisen holdt åpent hele året, med unntak av 1. juledag, 1. nyttårsdag og 17. mai. På Fjellheisens egen hjemmeside kunngjør de spesifikke åpningstider for vintersesongen og sommersesongen. I høysesongen om sommeren, fra 1. juni til 31. juli, er heisen åpen fra 10.00 frem til klokken 01.00, og er et populært utsiktssted. På dagtid har heisen stor trafikk av gjester fra cruiseskip og andre turistgrupper. Om kvelden kommer så vel lokalbefolkningen som turistene for å se midnattssola. På nyttårsaften brukes Fjellheisen til å frakte opp fjellfyrkeriet som er en fast del at Tromsøs nyttårsfeiring. Vintersesongen er fra og med 1. august til 31. mai og da er åpningstidene 10.00 - 23.00. 
Fjellheisen er mye brukt som uthoppspunkt for paraglidere, med Mandelasletta i Tromsdalen som et av mange egnede landingssteder.

Historie

1960 - Byggingen av Fjellheisen begynte i 1960. Byggherren var Brødrene Jakobsens Rederi, som den gang drev stort innen polarfangst, fiske og ekspedisjoner i Arktis og Antarktis, noe vi i dag ser på utsmykningen av selve gondolene. 
1961 - Heisen åpnet offisielt 22. februar 1961 av Anton Jakobsen. 
1979 - Kaféen brant ned natt til 10. juni 1979. 
1992 - Kaféen ble gjenoppbygget.
2012 - Heisen holdt stengt ved utskiftning av bærewire
2013 - Heisen ble gjenåpnet med ny bærewire
2015 - Den aller siste turen med den gamle gondolbanen og maskineriet ble 31. august før hele baneanlegget ble revet for en totalrenovering.
2016 - Fjellheisen hadde offisiell åpning av ny bane 16. april 2016. Med nye gondoler, ny maskin og nytt fundament sto Fjellheisen klar for å kunne flytte millioner av passasjerer opp og ned for fremtiden.
2017 - Ny rekord på total antall gjester for året 2017 med 178 874 mennesker fraktet opp og ned. I løpet av de 5 siste årene har Fjellheisen oppnådd nye passasjerrekorder.
Fjellheisen eies av Skips AS Nordfisk, som tidligere het Brødrene Jakobsens Rederi AS.
Svømming under Sommer-OL 1912 – 100 meter fri damer

Øvelsen 100 meter fri damer ved Sommer-OL 1912 fant sted mellom 8. og 12. juli i Djurgårdsbrunnsviken. Det var første gang det var øvelser for damer på svømmeprogrammet i OL.
Aagot Normann representerte Norge i øvelsen.
27 svømmere fra 8 nasjoner deltok.

Kvartfinaler

De to beste i hvert heat gikk videre til semifinaler i tillegg til den svømmeren ellers med beste tid.

Semifinaler

De to første svømmerne i hvert semifinale og de øvrige 2 med de beste tidene gikk videre til finalen.